b'\n_START_ARTICLE_\nBatirol\n_START_PARAGRAPH_\nAng\xc2\xa0batirol,\xc2\xa0batidor\xc2\xa0o molinilyo ay isang tradisyonal na kagamitang pangkusina na nagmula sa Mehiko,\xc2\xa0at ginagamit din sa Pilipinas\xc2\xa0at Kolombiya, na gawa sa inukit na kahoy\xc2\xa0at ginagamit bilang palis (whisk). Pangunahin itong ginagamit para sa paghahanda ng mga maiinit na inumin tulad ng tsokolate, at sa Mehiko ginagamit rin ito sa paggawa ng mga atole tulad ng tsamporado._NEWLINE_Inimbento ang batirol sa may taong\xc2\xa01700\xc2\xa0ng mga\xc2\xa0Espanyol na naninirahan sa\xc2\xa0Bagong Espanya\xc2\xa0bilang pamalit sa kinasanayang pabalik-balik ng pagbuhos ng mainit na inuming tsokolate upang bumula ito.\n_START_SECTION_\nKatangian at paggawa\n_START_PARAGRAPH_\nAng batirol ay isang uri ng pamalis na ginagamit para paghanda ng mainit na inuming tsokolate at ibang mga inumin tulad ng tsamporado at atole, kung saan ang pangunahing punsiyon nito ay ang pagpapatunaw ng tsokolate at ang pagbuo ng bula mula rito. Pinupuwesto ang kagamitan sa pagitan ng palad ng kamay at pinapagana sa pagkaskas ng palad habang pinapaikot ang batirol. Dulot ng kilos na ito, bumubuo ng bula ang inumin._NEWLINE_Ginagawa ang batirol sa kahoy gamit ang isang torno,\xc2\xa0ngunit inuukit din ito\xc2\xa0gamit ang kamay. May ilan itong mga singsing na kumikilos at umiikot, kung saan nakalungas rin ito. Karaniwang inuukit ang batirol gamit lamang ang isang piraso ng kahoy at binibigyan ito ng dekorasyon sa huling bahagi ng paggawa._NEWLINE_Sa Mehiko, karamihan sa mga estado nito ang gumagawa ng batirol, ngunit pangunahin dito ang\xc2\xa0Michoac\xc3\xa1n, Mehiko, Oaxaca\xc2\xa0at\xc2\xa0Puebla.\n_START_SECTION_\nKasaysayan\n_START_PARAGRAPH_\nAyon kay\xc2\xa0Esteban Terreros y Pando, ang batirol umano ay isang "tukod na de-torno na may lungas na pinapakilos upang mapalis ang tsokolate", ayon sa kaniyang\xc2\xa0diksiyonaryo na inilathala noong\xc2\xa01787. Inilarawan niya dito na inimbento ito ng mga\xc2\xa0Espanyol\xc2\xa0na naninirahan sa\xc2\xa0Bagong Espanya sa may taong\xc2\xa01700 at kung saan dati nilang kinasanayan ang pagbula ng mainit na inuming tsokolate gamit ang pabalik-balik na pagbuhos sa magkabilang baso._NEWLINE_Gayunpaman, may umiiral nang mga magkatulad na kagamitang ginagamit ng mga katutubo bago sinakop ng mga Espanyol ang Mehiko. Tinawag itong "chicoli"\xc2\xa0o\xc2\xa0aneloni, isang salitang\xc2\xa0Nahuatl\xc2\xa0na ayon sa kahulugang ibinigay ni\xc2\xa0Alonso de Molina\xc2\xa0noong\xc2\xa01571, isa itong "kagamitan upang maiyugyog ang kakaw kapag kailangan nilang gawin"._NEWLINE_Mapapatunayan naman na mula Mehiko, dumating ito ng Espanya at iba\'t ibang bahagi ng mundo mula rito.  Sa Pilipinas, halimbawa, dumating ito sa kapuluan nang idinala ng mga Espanyol ang inumin at kakaw galing Mehiko at hinikayat nila ang mga katutubong magsasaka na magtanim nito upang makapagpagawa ng tsokolateng eh.'